Žaloba podaná 11. marca 2013 - Európska komisia/Maďarsko
(vec C-115/13)
Jazyk konania: maďarčina
Účastníci konania
Žalobkyňa: Európska komisia (v zastúpení: C. Barslev a A. Sipos, splnomocnení zástupcovia)
Žalovaný: Maďarsko
Návrhy žalobkyne
Komisia navrhuje, aby Súdny dvor
určil, že Maďarsko si tým, že prijalo a uplatňovalo takú právnu úpravu, podľa ktorej je za podmienok stanovených vnútroštátnou právnou úpravou
stanovená sadzba spotrebnej dane na etanol, ktorý vyrobia liehovary pre producenta ovocia na jeho objednávku a z ovocia pochádzajúceho od neho, na 0 forintov, a
etylalkohol, ktorý vyrobia súkromné osoby, je oslobodený od spotrebnej dane,
nesplnilo povinnosti, ktoré mu vyplývajú z článkov 19 až 21 smernice 92/83/EHS2 v spojení s článkom 22 ods. 7 tejto smernice, ako aj s článkom 3 ods. 1 smernice 92/84/EHS,
zaviazal Maďarsko na náhradu trov konania.
Žalobné dôvody a hlavné tvrdenia
Podľa článku 19 smernice Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje je Maďarsko povinné, podľa smernice - najmä v súlade s jej článkom 21 - uplatňovať spotrebnú daň na etanol a vnútroštátnu právnu úpravu, ktorá je v súlade so smernicou, pričom článok 22 tejto smernice upravuje prípady, keď môžu členské štáty uplatňovať sadzby spotrebnej dane, ktoré sú oproti štandardnej štátnej sadzbe dane zredukované.
Podľa § 64 ods. 3 maďarského zákona č. CXXVII z roku 2003 o spotrebnej dani a o osobitných predpisoch týkajúcich sa uvádzania tovarov podliehajúcich spotrebnej dani na trh [a jövedéki adóról és a jövedéki termékek forgalmazásának különös szabályairól] je daň na etanol, ktorý vyrobia liehovary pre producenta ovocia na jeho objednávku a z ovocia pochádzajúceho od neho, až do ročného množstva 50 litrov je pre producenta ovocia stanovená na 0 forintov. Smernica naproti tomu neumožňuje väčšiu ako 50 %-nú redukciu štandardnej štátnej sadzby spotrebnej dane.
Okrem toho je podľa toho istého vnútroštátneho zákona oslobodené od spotrebnej dane ročné množstvo do 50 litrov etanolového destilátu vyrobeného súkromnými osobami. Smernica 92/83/EHS neobsahuje nijaké ustanovenie týkajúce sa daňového oslobodenia etanolu vyrobeného v domácnostiach, a preto nie je podľa názoru Komisie možné zaviesť oslobodenie od dane na vnútroštátnej úrovni, bez toho aby boli porušené ustanovenia smernice. Ak by to bol chcel normotvorca Únie umožniť, bol by do smernice výslovne zahrnul tomu príslušné ustanovenie. Smernica iba umožňuje, za určitých podmienok, oslobodiť od spotrebnej dane pivo, víno, respektíve ostatné šumivé kvasené nápoje a ostatné nešumivé kvasené nápoje, ktoré vyrobili súkromné osoby.
____________
1 - Smernica Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (Ú. v. ES L 316, s. 29; Mim. vyd. 09/001, s. 213).
2 - Smernica Rady 92/84/EHS z 19. októbra 1992 o aproximácii sadzieb spotrebnej dane na alkohol a alkoholické nápoje (Ú. v. ES L 316, s. 29; Mim. vyd. 09/001, s. 213).